**Stretnutie s Máriou od Ježiša, návrat do Avily**

**35. kapitola Knihy života Terézie Veľkej**

**Sr.** **Dominika Alžbeta Dufferová OSU**

**Dom Quo Vadis v Bratislave, 28.02.2018**

**Abstrakt**

V tejto kapitole sa odohrajú dva momenty, ktoré sú životne dôležité pre založenie kláštora Svätého Jozefa. K bohatému palácu, kde býva svätica, prichádza chudobná negramotná a bosá žena, ktorá zapáli v Terézii volanie k naplneniu evanjeliovej chudoby a tajomný vnútorný hlas, ktorý ju pobáda urýchlene sa vrátiť do Avily, aby bola svedkom mysterióznej udalosti. Rozprávanie sa deje na základe prítomnosti vnútorného intímneho Hovorcu „Jeho Majestátu“ a je poznamenané tromi rozhodnými zásahmi: legalizovať ideál chudoby, nariadiť návrat do Avily a zabezpečiť, aby zakladanie sa stalo Božím rajom. Na konci Terézia prednesie modlitbu v prítomnosti čitateľa. Schéma je trojstupňová, články 1-6 predstavujú Máriu od Ježiša a ideál chudoby, články 7-12 vnútorné nariadenie vrátiť sa do Avily a články 13-15 modlitbu chvál. Dej sa uskutočňuje na jar a v lete roku 1562.

**Úvod**

Kapitola 35 pokračuje v srdcovej záležitosti Terézie, ktorá je naplnená myšlienkami a túžbami zakladania „tohto domu nášho slávneho Otca svätého Jozefa“[[1]](#footnote-1). V porovnaní s ostatnými kapitolami je pomerne krátka, ale hutná. Každé slovo má svoje miesto a svoj veľký význam. Terézia dostala od Pána do svojho vienka mimoriadnu lásku k chudobe a vo svojej zakladateľskej „tvrdohlavosti“ od nej nemieni ani na krok ustúpiť. Musíme obdivovať jej odvahu postaviť sa proti dobre mieneným radám jej spovedníka v otázke chudoby budúceho kláštora, ako aj jej postoj k žene, ktorú Pán podnecoval podobne ako Teréziu založiť reformovaný karmelitánsky kláštor. Niet tam ani stopy žiarlivosti alebo nejakých obáv, že jej niečo chce uzurpovať. Ak je to Božie dielo, nech len rastie, a to spôsobom akým si Boh praje a aký si človek nedokáže ľudsky predstaviť.

**Mária od Ježiša a ideál chudoby**

Po viac ako polročnom pobyte Terézie u doni Luisy v Toledo Pán zariadil, aby sa o nej dozvedela istá blahoslavená z Rádu karmelitánov, menom Mária de Jesús. Narodila sa v Granade v r. 1522, ovdovela veľmi mladá a vstúpila ku karmelitánkam vo svojom rodisku. Cítila sa byť volaná založiť reformovaný karmelitánsky kláštor a prv než zložila sľuby, odišla z konventu do Ríma, aby získala potrebné pápežské dovolenie. V júli 1563 potom aj založila konvent s názvom „Tvár“ v Alcalá de Henares. Mária de Jesús teda prišla za Teréziou, aby sa s ňou o týchto veciach porozprávala. Aby svoju túžbu založiť nový dom mohla splniť, predala všetko čo mala a odišla do Ríma, aby získala potrebný dokument, a to pešo a naboso. Terézia v nej spoznala ženu pokánia a modlitby a že Pán jej udelil množstvo darov a omilostení. Zjavila sa jej Panna Mária a kázala jej, aby urobila ako si to predsavzala. Terézia poznamenáva ako sa hanbila v jej nádhernej prítomnosti.

Žena jej ukázala povolenie, ktoré priniesla z Ríma. Spolu strávili 15 dní, počas ktorých si ozrejmili ako by mali vyzerať zamýšľané kláštory. Zhodli sa v tom, že v ničom nepoľavia, že nebudú mať nijaké renty, že sa nebudú starať o to, čo budú jesť, čím sa zaodievať a vôbec o akékoľvek majetky. O Márii de Jesús sa Terézia vyjadrila ako o žene, ktorá hoci nevedela čítať, vedela viac o Konštitúciách rádu ako ona. Obe mali veľkú túžbu po evanjeliovej chudobe. Terézia sa obávala, či túžbu po chudobe čo sama nosila v srdci, budú mať aj ostatné, Bohom volané duše, lebo ak nie, mohli by byť len nespokojné. Stretnutie s Máriou de Jesús, ktorá mala takú istú túžbu, bolo pre ňu potvrdením, že Pán sám pri udeľovaní tej istej charizmy vie byť štedrý i spravodlivý. Pochopila tiež, že tak ona ako aj Mária de Jesús sa podieľajú na tej istej charizme. Sila Máriinej viery ju veľmi povzbudila. O aspekte totálnej chudoby novej charizmy Terézia s nikým nehovorila, ani so spovedníkmi, ani s inými učencami, s ktorými sa radila. Nijako sa nevedela vnútorne zmieriť s prijatím renty pre nový kláštor. Keď kontemplovala nahého Krista na kríži, bolo jej jasné, čo chce od nej Pán. So slzami túžila byť ako On, bez ničoho, totálne chudobná.

Vnímala tak jasne, koľko ťažkostí by renta predstavovala, ako by mohla byť príčinou mnohých nepokojov, roztržitostí a rozporov s učencami. Napísala dominikánovi Pedro Ibáňezovi, ktorý jej inak veľmi podporoval. Odpísal jej s dvojstranovými protirečiacimi argumentmi, aby to nerobila a podložil to aj teologicky. Odporúčal jej, aby si to dobre naštudovala. Odpovedala mu, že aby nasledovala svoje povolanie a sľub chudoby, ktorý má a Kristove rady o dokonalosť, nechce využívať teológiu, ani pátrovo vzdelanie a aby ju v tomto prípade ospravedlnil. Veľmi by ju potešil niekto, kto by jej mohol pomôcť. Spočiatku, pani, u ktorej bola, jej pomáhala vo veci tejto vytúženej chudoby, ale neskôr nachádzala aj ona, aj druhí mnoho nevýhod. Svätica sa divila ako rýchlo dokážu ľudia meniť svoj názor.

V tých dňoch zavítal do domu na Teréziinu prosbu Fray Pedro de Alcántara a ten jej mnoho pomohol v tejto otázke. Odporúčal jej o tom nehovoriť s mnohými ľuďmi, lebo to aj tak nepochopia. Terézia sa rozhodla, že už nebude hľadať nikoho, aby sa s ním radila o chudobe svojho kláštora.

Istého dňa, keď Terézia odovzdávala Bohu tieto svoje záležitosti, Pán jej povedal, že za žiadnych okolností nemá zanechať chudobu, lebo taká je vôľa jeho Otca i jeho vlastná a že On jej pomôže. Stalo sa to za veľkých účinkov pri jej uchvátení (arrobamiento), takže nemohla nijako viac pochybovať o tom, či to bol sám Boh.

Inokedy jej Pán povedal, že v rente spočíva zmätok a mnohé chvályhodné veci v chudobe a ubezpečoval ju, že tomu, kto jemu slúži, nebude chýbať potrebné k životu. Terézia dodáva, že o takýto nedostatok sa sama nikdy neobávala. Pán urobil, že sa v tejto veci vrátilo k nemu aj srdce pátra Pedro Ibáñeza, a to pre lásku, ktorou sa Terézia rozhodla žiť pre Boha.

**Rozhodnutie vrátiť sa do Avily a spomienky na kláštor San José**

V tom čase provinciál sestry Terézie zrušil príkaz, ktorý jej dal pod poslušnosťou a ktorý ju priviedol do Toleda. Dovolil jej, že keď chce, môže tam ešte nejaký čas zostať, ale môže sa aj hneď vrátiť. V jej kláštore mali byť voľby a mnohé by práve ju chceli za predstavenú. Keď na to len pomyslela, už bola naplnená hrôzou. Akékoľvek mučenie z lásky k Bohu by jej pripadalo ľahším a znesiteľnejším než toho. Akýkoľvek úrad sa jej zdal byť neúnosným, aj keď si odmyslela námahy a utrpenie, ktoré on so sebou prináša, lebo ho považovala za veľké nebezpečenstvo pre svedomie a vrelo ďakovala Bohu, že tam nemusí byť. Napísala priateľkám, aby za ňu nehlasovali.

Veľmi spokojnej, že sa nenachádza v onej trme-vrme, zrazu Pán povedal, aby sa len v každom prípade vybrala na cestu, veď si želá kríž, a teraz sa jej nádherne ukazuje jeden veľmi vhodný. Nech len ide celkom odhodlane, veď On jej pomôže. Terézia so skleslou náladou horko zaplakala. Myslela si, že išlo o kríž byť predstavenou. Porozprávala o tom svojmu spovedníkovi. Kázal jej to isté čo Pán, vrátiť sa do Avily. Nebola to maličkosť. Nastal aj vnútorný boj v otázke, čo je dokonalejšie. Domáca pani, u ktorej už vyše pol roka bývala, ťažko prijímala, že ju Terézia opustí, tej to tiež nebolo ľahké, ale nakoniec sa rozhodla, že predsa len odíde. Čím viac Terézia strácala v modlitbe útechu zato, že príde o svojho spovedníka, pátra Domenecha  jezuitu, pod vedením ktorého sa jej dobre darilo, tým spokojnejšou sa stávala za to, že ho stratí. Mnoho hodín venovala vnútornej modlitbe a vedela, že Pán ju chce vložiť do ohňa, ktorý jej prisľúbil. Išlo o prípravu prijať kríž, ktorý bol nakoniec omnoho väčší, než predpokladala. Pán jej poslal posilu, ktorú vložil do jej slabosti, aby mohla bojovať tam a tak, ako to chcel on.

Bolo nesmierne dôležité, aby svojím návratom nezmeškala ani jeden deň. Nechápala, ako sa zmohla na odchod a nedokázala si ani predstaviť, čo by sa stalo, keby to nezvládla načas. Vo všetkom videla konať Božiu veľkosť. Boh jej zjavil zaľúbenie, aké mal mať v dome Svätého Jozefa v Avile. Povedal jej pri jednom modlení, „že tento dom je rajom jeho rozkoše“[[2]](#footnote-2). Terézia sa nazdáva, že Jeho Veleba si sama zvolila a vybrala duše, ktoré tam mali byť. Ju samú to mätie, lebo v tom dome je príliš úzko, samá chudoba a vrúcna modlitby. Pritom radosť a spokojnosť, každá sestra sa považuje za nehodnú byť na takom mieste, a najmä také, ktoré tam prišli z veľkej pompy a márnivosti sveta, teraz tam môžu byť spokojné a súhlasne žiť podľa zákonov, ktoré im Pán dal. Je jasné, že pochopili a dostali stonásobok za to, čo zanechali a že z dobrého prišli k lepšiemu.

Terézia tiež svedčí o tom, že tým sestrám, ktoré sú veľmi mladé, Pán dáva silu a poznanie, aby neboli schopné priať si inú vec a aby pochopili, čo znamená žiť vo väčšom odpočinku už aj tu na zemi, čo znamená oddeliť sa od všetkých vecí života. Tým sestrám, ktoré sú staršie a majú slabšie zdravie, dáva zas silu, aby mohli znášať tvrdosť a pokánie ako všetky ostatné.

**Terézia chváli Pána a vylieva mu svoje srdce**

Tri posledné články (13., 14. a 15.) predstavujú obdiv svätice voči Božej veľkosti. Odrážajú zároveň veľkosť a vznešenosť predstavy, akú Terézia nadobudla pri poznaní Pána. Je výsledkom jej spolupráce s milosťou, ale predovšetkým je to Boží dar. V modlitbe cítiť obojstrannú lásku a hlbokú dôveru, možno obdivovať vzťah, k akému môže prísť medzi Stvoriteľom a jeho tvorom, o ktorý sa dokonale stará.

*Pánova moc*

Ako dobre, vzdychá Terézia, že Pán je mocný! Nie je potrebné zdôvodňovať to, čo on chce, lebo ponad všetky prirodzené dôvody dokáže učiniť veci takými možnými, že človek jasne pochopí, že nie je potrebné nič iného robiť, než milovať Boha úprimne a všetko opustiť a zanechať pre Neho, aby potom on spravil všetky veci a udalosti ľahkými. Terézia sa odváži dokonca povedať svojmu Pánovi aj také čosi: „Treba tu jasne povedať, že v Tvojom zákone predstieraš ťažkosti; pretože ja ich nevidím, Pane a ani neviem akým spôsobom je úzka cesta čo vedie k Tebe“. Pritom naráža na tri pasáže z Biblie, na Mk 10, 28 („Pozri, my sme opustili všetko a išli sme za tebou.“), Ž 93,20 („Veď či je zlučiteľný s tebou trón bezprávia, čo vysluhuje násilie, a nie zákon?“) a Mt 7,14 („Aká tesná je brána a úzka cesta, čo vedie do života, a málo je tých, čo ju nachádzajú!“). Terézii sa zdá, že je to kráľovská cesta, po ktorej kráča. Ten, kto ňou ide, ide pevne a s istotou. Príliš ďaleko sú prístavy a kamene, aby človek mohol padnúť, lebo sa iba tu-tam vyskytujú. Chodníkom a podlým chodníkom a úzkou cestou nazýva takú, ktorá má z jednej strany veľmi hlbokú dolinu, kam možno padnúť a z druhej strany skalný útes a kde by sa človek nemal zanedbať, keď sa skaly odlomia a rozletia na kúsky.

*Úzka cesta – kráľovská cesta*

Štrnástym veršom sa Terézia obracia k svojmu Dobru (*Bien mío*) a dôverne mu vyznáva, že ten, kto jeho opravdivo miluje, určite kráča po širokej kráľovskej ceste. Ďaleko je od neho skalný útes, ani len trošička nezakolíše, keď mu Pán podá ruku. Nestačí ani jeden pád, ani mnoho pádov, ak niekto Pána miluje a nie veci sveta, aby sa zatratil. Taký kráča údolím pokory a nechápe, čoho sa treba báť, keď chce vykročiť na cestu dokonalosti.

Nech Pán dá pochopiť, že ktokoľvek kráča podľa ľudských záľub a aby sa ľuďom páčil, stavia svoju istotu do zjavných nebezpečenstiev. Pravá istota spočíva postupovať na ceste k Bohu. Zrak upretý na Pána zamedzí strachu, že vyjde Slnko spravodlivosti a nedopustí, aby sme sa stratili, ak v prvom rade sa nespustíme Boha.

*Kto túži po svetských záľubách a poctách, ten kráča akoby medzi levmi*

Levy sú dravé zvieratá, pripravené roztrhať každého, kto je uprostred nich. Tí, čo žijú pre svetské záľuby a pocty nemajú strach z levov, ktoré na nich striehnu. No len čo sa od tých márnivých lákadiel a slastí chcú odvrátiť, démon ich zastrašuje obyčajnými pavučinami. Teréziine vnútorné oči sa otvárajú a ľaká sa poznania svojej vlastnej zaslepenosti a zloby. Chcela by plakať a nariekať, len aby tým, čo sú zaslepení, sa mohli otvoriť oči a prosí Pána, aby nedovolil diablom, aby ju samú znova oslepili.

**Zamyslenie namiesto záveru**

V otázke slobodného rozhodovania človeka hrešiť, Teréziou čítaný súčasník Louis z Granady OP sa vyjadril takto: „Ľudia konajú slobodne, keď hrešia, lebo nikto nie je nútený robiť zlo. Keď však padli, nemôžu vstať bez Božej pomoci. Boh nikomu nemusí pomáhať. Je to jeho dar, keď vracia hriešnikovi svoju milosť. Keď mu dovolí, aby ostal vo svojom úbohom stave, ba padol ešte nižšie, tým len vykonáva svoju spravodlivosť“[[3]](#footnote-3). A pokračuje slovami, nad ktorými sa hodno zamyslieť, lebo to platí aj pre nás dnes: „Keď teda vidíme toľko neprávosti, nemáme dôvod myslieť si, že Božia spravodlivosť dovoľuje človeku, aby bol taký slepý a zatvrdený? Hovorím „*dovoľuje,*“ lebo človek je príčinou svojho nešťastia. Boh ho pobáda len k tomu, čo je dobré.“[[4]](#footnote-4) Páter Louis vystríha nielen svojich súčasníkov. „Ak teda vidíte v sebe nejaké znamenie tohto Božieho hnevu, obávajte sa. Pripomeňte si, že nepotrebujete žiadnu pomoc, ale len svoje vášne a diablove pokušenia, aby ste šli po širokej ceste k záhube. Zastavte sa, kým máte čas. Proste Božie milosrdenstvo, aby vám pomohlo vrátiť sa a nájsť tú úzku cestu, ktorá vedie do večného života.“[[5]](#footnote-5)

Čo máme teda robiť, aby sme sa oslobodili od lákadiel sveta? Neznie to príliš tmárstvom stredovekého myslenia? Ale len raz žijeme a je jedno, či v stredoveku alebo postmoderne. Naozaj len raz? Pred pár dňami mi zavolala istá dobrá známa, s ktorou som už vyše polroka nebola v kontakte. Medzi rečou mi prezradila, ako veľmi je presvedčená o reinkarnácii. Ak niekto verí, že ešte raz, že veľakrát dostane šancu žiť svoj život, tak naozaj nemá prečo sa tak veľmi usilovať o svoju spásu. Je to naozaj diabolský podvod na oklamanie duší a na ich zavádzanie. Áno, človek je príčinou svojho nešťastia. Príčinou svojho šťastia môže byť len s pomocou Božou.

**Použitá literatúra**

LOUIS Z GRANADY, *Hriešnikov sprievodca.* Bratislava: Olivovník, Jacobs Light Communication, 2011, 472 s. ISBN 978-80-89386-12-3.

SANTA TERESA DE JESUS, *Libro de la Vida.* Edición preparada por Tomás Alvarez, Burgos: Editorial Monte Carmelo, 19913, 563 s. ISBN 84-7239-112-4.

SVÄTÉ PÍSMO STARÉHO I NOVÉHO ZÁKONA, Rím: Slovenský ústav svätého Cyrila a Metoda, 1995. 2623 s. ISBN bez.

|  |
| --- |
| **Jazyk vydania: slovenský** |
| **PRIDELENIE ISBN** |
| **Pridelené ISBN** | 978-80-568-0101-7 |
| **Čiarový KÓD EAN** | 9788056801017 |

**Autor**

**Doc. Dr. theol. Alžbeta Dufferová, PhD.**

**Katedra etiky a morálnej filozofie**

**Filozofická fakulta**

**Trnavská univerzita v Trnave**

**Hornopotočná 23**

**918 43 Trnava**

**alzbeta.dufferova@gmail.com**

[**www.truni.sk**](http://www.truni.sk)

1. SANTA TERESA DE JESUS *Libro de la Vida,* s. 453. [↑](#footnote-ref-1)
2. „que ere esta casa paraíso de su deleite“ in SANTA TERESA DE JESUS *Libro de la Vida,* s. 461. [↑](#footnote-ref-2)
3. LOUIS Z GRANADY, *Hriešnikov sprievodca,* s. 260. [↑](#footnote-ref-3)
4. LOUIS Z GRANADY, *Hriešnikov sprievodca,* s. 260. [↑](#footnote-ref-4)
5. LOUIS Z GRANADY, *Hriešnikov sprievodca,* s. 260-261. [↑](#footnote-ref-5)